CELEX: 32020R0465
Language: bg
Date: 2020-03-30 00:00:00
Title: Регламент за изпълнение (ЕС) 2020/465 на Комисията от 30 март 2020 година относно спешни мерки в подкрепа на организациите на производители на плодове и зеленчуци в италианските региони Емилия-Романя, Венето, Трентино Алто-Адидже, Ломбардия, Пиемонте и Фриули Венеция Джулия с оглед на щетите, нанесени на тяхната продукция от азиатската кафява мраморна вонещица (Halyomorpha halys)

31.3.2020   
               
               
                  BG
               
               
                  Официален вестник на Европейския съюз
               
               
                  L 98/26
               
            
         РЕГЛАМЕНТ ЗА ИЗПЪЛНЕНИЕ (ЕС) 2020/465 НА КОМИСИЯТА
         от 30 март 2020 година
         относно спешни мерки в подкрепа на организациите на производители на плодове и зеленчуци в италианските региони Емилия-Романя, Венето, Трентино Алто-Адидже, Ломбардия, Пиемонте и Фриули Венеция Джулия с оглед на щетите, нанесени на тяхната продукция от азиатската кафява мраморна вонещица (Halyomorpha halys)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (1), и по-специално член 221, параграф 1 от него,
         като има предвид, че:
         
                     (1)
                  
                  
                     Азиатската кафява мраморна вонещица (Halyomorpha halys) („вонещицата“) е насекомо с азиатски произход, което посредством международния търговски обмен е било случайно въведено в Съюза и по-специално в северните региони на Италия, а именно Емилия-Романя, Венето, Трентино Алто-Адидже, Ломбардия, Пиемонте и Фриули Венеция Джулия („засегнатите региони“).
                  
               
                     (2)
                  
                  
                     През 2019 г. вонещицата причини сериозни щети на продукцията от плодове и зеленчуци в засегнатите региони, като нападна круши, праскови, нектарини, ябълки, киви, череши и кайсии. Нараняванията по плодовете и зеленчуците ги правят негодни както за консумация, така и за преработка. Само за 2019 г. причинените от вонещицата загуби за производителите на плодове и зеленчуци в засегнатите региони се изчисляват на 500 милиона евро. През 2019 г. поради вонещицата беше унищожена голяма част или цялата реколта от плодове и зеленчуци на много организации на производители в засегнатите региони.
                  
               
                     (3)
                  
                  
                     Понастоящем вонещицата не отговаря на критериите за карантинен вредител от значение за Съюза в съответствие с Регламент (ЕС) 2016/2031 на Европейския парламент и на Съвета (2) и на равнището на Съюза не могат да се предприемат мерки за нейното ликвидиране. Поради това на този етап италианските органи не могат да предприемат подходящи защитни фитосанитарни мерки.
                  
               
                     (4)
                  
                  
                     Освен това в момента се разполага само с ограничени инструменти за растителна защита за ефикасен контрол на вонещицата. Като алтернативна мярка за биологичен контрол в Италия отскоро е разрешено използването на самурайски оси (Trissolcus japonicus и Trissolcus mitsukurii) като насекоми антагонисти и на този етап не е ясно дали този биологичен метод за контрол на вонещицата е ефикасен.
                  
               
                     (5)
                  
                  
                     Организациите на производители в сектора на плодовете и зеленчуците в засегнатите региони са предприели превантивни мерки (напр. използване на мрежи против насекоми и капани) за предотвратяване на щетите по своите насаждения. Въпреки положените усилия тези организации на производители не само са направили големи разходи за превантивни мерки, но и са понесли производствени загуби, които са оказали значително отрицателно въздействие върху стойността на предлаганата на пазара продукция. Това се отразява върху финансовата стабилност на организациите на производители и върху способността им да изпълняват оперативни програми през следващите години и да въвеждат мерки и действия за борба с нашествията на вредители. Освен това намаляването на стойността на предлаганата на пазара продукция затруднява достъпа на организациите на производители до финансова помощ от Съюза в сектора на плодовете и зеленчуците. Намаляването на стойността на предлаганата на пазара продукция може да доведе и до загуба на признаване на организациите на производители в сектора на плодовете и зеленчуците в засегнатите региони, ако стойността на предлаганата от тях на пазара продукция падне под минималната законоустановена горна граница.
                  
               
                     (6)
                  
                  
                     Сложността на ситуацията в засегнатите региони в резултат на щетите, нанесени на продукцията от плодове и зеленчуци, значителните загуби на доходи и финансовата нестабилност на организациите на производители в сектора на плодовете и зеленчуците в засегнатите региони, както и невъзможността да продължат да изпълняват ефективно оперативните си програми, представляват специфичен проблем по смисъла на член 221 от Регламент (ЕС) № 1308/2013. Този специфичен проблем не може да бъде разрешен посредством мерки съгласно член 219 или член 220 от посочения регламент, тъй като не е свързан със съществуващо смущение на пазара или с конкретна настояща заплаха за такова смущение. Той не е свързан и с мерки за борба с разпространението на болести по животните или загуба на потребителско доверие поради рискове за общественото здраве, здравето на животните или на растенията.
                  
               
                     (7)
                  
                  
                     Поради това е налице необходимост от спешни мерки за подобряване на достъпа до взаимоспомагателни фондове и за повишаване на горната граница на финансовата помощ от Съюза за организациите на производители в засегнатите региони за разрешаване на специфичния проблем в засегнатите региони. Такива мерки ще гарантират финансовата стабилност и ще повишат устойчивостта и способността на организациите на производители в засегнатите региони да се справят с щетите, нанесени от вонещицата, и да предприемат по-нататъшни мерки за предотвратяване и управление на кризи в това отношение.
                  
               
                     (8)
                  
                  
                     Използването на взаимоспомагателни фондове като мярка за предотвратяване и управление на кризи от страна на организациите на производители в засегнатите региони е средство за смекчаване на щетите, нанесени на тяхната продукция от плодове и зеленчуци, и за намаляване на загубата на доходи. Поради това достъпът до взаимоспомагателните фондове за организациите на производители в сектора на плодовете и зеленчуците в засегнатите региони следва да бъде подобрен. Понастоящем финансовата помощ от Съюза покрива само административните разходи по създаване на взаимоспомагателен фонд и по попълване на даден взаимоспомагателен фонд след изплащане на обезщетения на членуващите производители, които търпят сериозен спад в доходите в резултат на неблагоприятни пазарни условия. С цел справяне с щетите, нанесени от вонещицата в засегнатите региони, финансовата помощ от Съюза следва да покрива и началния капитал на взаимоспомагателния фонд. Финансовата помощ от Съюза, предоставена за началния капитал на взаимоспомагателен фонд, следва обаче да бъде предназначена за компенсиране на загубата на доходи на членуващите производители в резултат на щетите, нанесени от вонещицата.
                  
               
                     (9)
                  
                  
                     Горната граница от 4,6 % на финансовата помощ от Съюза, предназначена за мерки за предотвратяване и управление на кризи в рамките на оперативните програми на организациите на производители в сектора на плодовете и зеленчуците в засегнатите региони в съответствие с член 34, параграф 2 от Регламент (ЕС) № 1308/2013, следва да бъде повишена с 0,4 % от стойността на предлаганата на пазара продукция до 5 % от стойността на предлаганата на пазара продукция, за да се подобри достъпът на тези организации на производители до взаимоспомагателни фондове и други мерки за предотвратяване и управление на кризи и за да се повиши тяхната финансова стабилност. Тъй като асоциациите на организации на производители не са засегнати от специфичния проблем, не е необходимо горната граница, предвидена в член 34, параграф 2, трета алинея от Регламент (ЕС) № 1308/2013, да бъде повишена.
                  
               
                     (10)
                  
                  
                     В резултат на повишаването на горната граница от 4,6 % с 0,4 %, горната граница на финансовата помощ от Съюза за мерки за предотвратяване и управление на кризи следва да бъде повишена до 0,9 % от стойността на предлаганата на пазара продукция на тези организации на производители, вместо настоящите 0,5 % от стойността на предлаганата на пазара продукция, предвидени в член 34, параграф 2, втора алинея от Регламент (ЕС) № 1308/2013. Допълнителните 0,4 % от стойността на предлаганата на пазара продукция следва да се използват за мерки за контрол на вонещицата. Това е необходимо за увеличаване на финансовата стабилност на организациите на производители в сектора на плодовете и зеленчуците в засегнатите региони, за повишаване на тяхната устойчивост и за подобряване на способността им да изпълнят одобрените оперативни програми през следващите години.
                  
               
                     (11)
                  
                  
                     С оглед на финансовата нестабилност на организациите на производители в сектора на плодовете и зеленчуците в засегнатите региони и като се има предвид необходимостта от прилагане на допълнителни мерки за контрол на вонещицата, ограничението от 50 % за финансовата помощ от Съюза, предвидено в член 34, параграф 1 от Регламент (ЕС) № 1308/2013, следва да бъде повишено на 60 % за всички мерки в рамките на оперативните програми, насочени към борба с вонещицата в засегнатите региони.
                  
               
                     (12)
                  
                  
                     Предвид факта, че изпълнението на оперативните програми се извършва по календарни години и с оглед на това, че изчислението на стойността на предлаганата на пазара продукция, на базата на която се определя размерът на финансовата помощ от Съюза, се основава на предходната календарна година, настоящият регламент следва да влезе в сила в деня след деня на публикуването му в Официален вестник на Европейския съюз.
                     
                  
               
                     (13)
                  
                  
                     Настоящият регламент следва да се прилага от 1 януари 2020 г. Това е необходимо, тъй като спешните мерки се отнасят до равнището и обхвата на финансовата помощ от Съюза за организациите на производители, чиято продукция от плодове и зеленчуци е понесла щети, причинени от вонещицата. Тези организации на производители трябва да започнат да прилагат посочените мерки в своите оперативни програми от януари 2020 г., за да могат спешно да се справят с щетите, нанесени на тяхната продукция от плодове и зеленчуци от вонещицата, и да осигурят приемствеността на своите оперативни програми, както и своята икономическа стабилност и жизнеспособност още през 2020 г.
                  
               
                     (14)
                  
                  
                     Мерките, предвидени в настоящия регламент, са в съответствие със становището на Комитета за общата организация на селскостопанските пазари и градинарските продукти,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Обхват
            Настоящият регламент се прилага по отношение на признати организации на производители, които осъществяват своята дейност в италианските региони Емилия-Романя, Венето, Трентино Алто-Адидже, Ломбардия, Пиемонте и Фриули Венеция Джулия и чиято продукция през 2019 г. е била засегната от азиатската кафява мраморна вонещица (Halyomorpha halys).
         
         
            Член 2
            Спешни мерки за разрешаване на специфичния проблем на организациите на производители в засегнатите региони
            
               1.   Финансовата помощ от Съюза за взаимоспомагателните фондове, посочени в член 33, параграф 3, буква г) от Регламент (ЕС) № 1308/2013, обхваща и подкрепа за началния капитал на взаимоспомагателните фондове. Тя се използва за компенсиране на понесената от членуващите производители загуба на доходи поради щетите, нанесени от азиатската кафява мраморна вонещица (Halyomorpha halys) на продукцията от плодове и зеленчуци в регионите, посочени в член 1.
            
            
               2.   Горната граница от 4,6 % от стойността на предлаганата на пазара продукция, предвидена в член 34, параграф 2, втора алинея от Регламент (ЕС) № 1308/2013, се повишава с 0,4 % и сумата, съответстваща на допълнителните 0,4 %, се използва за мерки за предотвратяване и управление на кризи, предназначени за справяне с щетите, нанесени от азиатската кафява мраморна вонещица (Halyomorpha halys) в регионите, посочени в член 1.
            
            
               3.   По искане на организациите на производители ограничението от 50 % за финансовата помощ от Съюза, предвидено в член 34, параграф 1 от Регламент (ЕС) № 1308/2013, се повишава на 60 % за мерки, насочени към борба с азиатската кафява мраморна вонещица (Halyomorpha halys) в рамките на оперативните програми на организациите на производители, които осъществяват своята дейност в регионите, посочени в член 1.
            
         
         
            Член 3
            Влизане в сила и дата на прилагане
            Настоящият регламент влиза в сила в деня след деня на публикуването му в Официален вестник на Европейския съюз.
            
            Той се прилага от 1 януари 2020 г. до 31 декември 2020 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 30 март 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 347, 20.12.2013 г., стр. 671.
         
            (2)  Регламент (ЕС) 2016/2031 на Европейския парламент и на Съвета от 26 октомври 2016 г. за защитните мерки срещу вредителите по растенията, за изменение на регламенти (ЕС) № 228/2013, (ЕС) № 652/2014 и (ЕС) № 1143/2014 на Европейския парламент и на Съвета и за отмяна на директиви 69/464/ЕИО, 74/647/ЕИО, 93/85/ЕИО, 98/57/ЕО, 2000/29/ЕО, 2006/91/ЕО и 2007/33/ЕО на Съвета (ОВ L 317, 23.11.2016 г., стр. 4).